b'\n_START_ARTICLE_\nOnnoven\n_START_SECTION_\nHist\xc3\xb2ria\n_START_PARAGRAPH_\nA Espanya, la trompa tenor en Mi bemoll o en Fa \xc3\xa9s coneguda com a onnoven (tamb\xc3\xa9 onoven). De vegades s\'aplica aquest terme al mel\xc3\xb2fon (en angl\xc3\xa8s tenor cor), conegut altrament com a trompa alto. La primera refer\xc3\xa8ncia bibliogr\xc3\xa0fica del terme onnoven \xc3\xa9s de l\'any 1863 a Madrid, feta pel m\xc3\xbasic Antonio Romero, en refer\xc3\xa8ncia a l\'onnoven constru\xc3\xaft per Ignaz Stowasser i que es mostr\xc3\xa0 a l\'Exposici\xc3\xb3 Internacional de Londres del 1862. Altres refer\xc3\xa8ncies es troben a textos o partitures del segle XIX amb denominacions molt similars: onnovene, onovene, omnobe, omnoben, honnobe i honoben._NEWLINE_Antonio Romero va ser una figura cabdal per a la m\xc3\xbasica a Espanya del segle XIX, no nom\xc3\xa9s com a int\xc3\xa8rpret, professor, director de banda o compositor, sin\xc3\xb3 que tamb\xc3\xa9 va tenir un petit taller on constru\xc3\xad instruments i tamb\xc3\xa9 va tenir una important editorial de m\xc3\xbasica. Entre els anys 1870 o 1871 va publicar el M\xc3\xa9todo elemental de onnovene en Mi bemol, en espanyol, per l\'itali\xc3\xa0 Cesare Ferrocci, membre de l\'Academia di Santa Cecilia a Roma. Aquest treball consisteix en onze p\xc3\xa0gines d\'exercicis i instruccions b\xc3\xa0siques per a tocar l\'onnoven, vuit peces d\'exercicis breus i progressius, set solos i tres duos basats en \xc3\xa0ries d\'\xc3\xb2pera. La introducci\xc3\xb3 del m\xc3\xa8tode d\xc3\xb3na informaci\xc3\xb3 de la introducci\xc3\xb3 d\'aquest instrument a Espanya: "Des de l\'adopci\xc3\xb3 de les v\xc3\xa0lvules de pist\xc3\xb3, \xc3\xa9s extremadament interessant l\'instrument que han utilitzat les bandes de m\xc3\xbasica militars per obtenir l\'octava entre el fiscorn en Si bemoll i el fiscorn bar\xc3\xadton. Tot i la bellesa dels sons que produeix i la seva utilitat indiscutible, va ser mirat amb indifer\xc3\xa8ncia a Espanya fins poc temps despr\xc3\xa9s, quan es present\xc3\xa0 amb una nova forma i amb un nom estrany, fou llavors que va atreure tant l\'atenci\xc3\xb3 que se\'n van demanar des de les bandes militars."'